РЕПУБЛИКА СРБИЈА

НАРОДНА СКУПШТИНА

Одбор за просторнопланирање,саобраћај,

инфраструктуру и телекомуникације

13 Број: 06-2/206-20

15. децембар 2020. године

Б е о г р а д

З А П И С Н И К

ТРЕЋЕ СЕДНИЦЕ ОДБОРА ЗА ПРОСТОРНО ПЛАНИРАЊЕ, САОБРАЋАЈ, ИНФРАСТРУКТУРУ И ТЕЛЕКОМУНИКАЦИЈЕ,

ОДРЖАНЕ 15. ДЕЦЕМБРА 2020. ГОДИНЕ

Седница је почела у 12.00 часова.

 Седницом је председавала Катарина Ракић, председник Одбора.

Седници су присуствовали чланови Одбора: Зоран Бојанић, Никола Војиновић, Маја Грбић, Дејан Кесар, Никола Кожовић, Милосав Милојевић, Милутин Мркоњић, Горан Пекарски, Адријана Пуповац, Самир Тандир, Бојан Торбица.

Седници Одбора су присуствовали заменици чланова Одбора: Горан Спасојевић (заменик Иване Николић) и Наташа Јовановић (заменик Милосава Милојевића).

 Седници нису присуствовали чланови Одбора: Арђенд Бајрами, Крсто Јањушевић, Славенко Унковић и Милан Урошевић, нити њихови заменици.

Седници су присуствовали из Регулаторне агенције за електронске комуникације и поштанске услуге: Драган Пејовић, директор, Петар Стијовић, заменик председника УО, Владимир Крстић, члан УО, Драгољуб Стефановић, технички директор и Јелена Ивановић, директор Сектора за правне и опште послове.

Одбор је, већином гласова (11 ''за'' и 1 ''није гласао'') у складу са предлогом председника Одбора усвојио следећи

**Д н е в н и р е д :**

1. Разматрање Извештаја о раду Регулаторне агенције за електронске комуникације и поштанске услуге за 2019.годину (број 02-736/20 од 29. 06.2020. године).

 Пре преласка на рад према утврђеном Дневном реду, Одбор је већином гласова (11 ''за'' и 1 ''није гласао'') усвојио, Записник 2. седнице Одбора одржане 8. децембра 2020. године.

Прва тачка дневног реда - **Разматрање Извештаја о раду Регулаторне агенције за електронске комуникације и поштанске услуге за 2019. годину**

 На почетку уводног излагања директор Регулаторне агенције за електронске комуникације и поштанске услуге **(**РАТЕЛ) Драган Пејовић, истакао је да су активности Агенције током 2019. године биле усмерене на очување конкурентног тржишта, побољшање услова за рад оператoра на тржишту телекомуникација и поштанских услуга, побољшању квалитета пружених услуга, обезбеђивању већег степена заштите крајњих корисника тих услуга, као и на повећању информационе безбедности у Републици Србији.

 У току 2019. године издато је 12 419 појединачних дозвола за коришћење радио-фреквенција, донето је 670 решења за одузимање 4455 појединачних дозвола за коришћење радио-фреквенција, издато је 6 привремнених дозвола за коришћење Т-ДАБ радио-дифузне станице на локацијама Авала, Црвени Чот, Овчар, Суботица, Тупижница и Јастребац чиме је настављена фаза тестирања за увођење тестеричке дигиталне аудио радио-дифузије у Републици Србији. Крајњи циљ је да се након увођења дигиталне телевизије уведе и дигитални радио. Током 2019. године започела је и фаза тестирања увођења технологије 5 Г и то издавањем привремених дозвола за коришћење радио фреквенција оператору Теленор и Телекому.

 Формирана су 1042 нова предмета у вези приговора, при чему су 423 приговора решена у корист крајњег корисника. Издато је 450 потврда о усаглашености радио опреме, донето је 40 решења о додели, продужењу или одузимање нумерације, издата је једна нова дозвола за обављање поштанских услуга, унето је 4297 контролно-мерних записа у базу података, затим у регистар оператора који обављају делатност електронских комуникација унете су 194 измене, а у евиденцију ЦЕРТ ова уписана су три посебна ЦЕРТА.

 У делу послова који се односе на координацију коришћења радио-фреквенцијског спектра са администрацијама суседних земаља у току 2019. године, координација се састојала у одговорима на захтеве за координацију и слању наших захтева за координацију. Одговорено је на 16 захтева за координацију и том прилико је усаглашено 365 релејних веза и послата су 3 координациона захтева, а усаглашена је 91 радио-релејна веза. Потписани су технички споразуми за координацију фреквенција са Босном и Херцеговином, Републиком Северном Македонијом и Републиком Црном Гором, а у вези координације мрежа за четири фреквенцијска опсега чиме је побољшана искоришћеност спектра мобилних оператора.

 На основу захтева градских и општинских управа – одељења за просторно планирање, урбанизам и грађевинарство, а за потребе израде просторних планова и планова детаљне регулације у 2019. години, припремљено је укупно 44 одговора у којима су дефинисани услови који се односе на заштиту постојећих електронских комуникационих мрежа и припадајућих средстава, утврђивање заштитног појаса и начин извођења радова у близини електронских комуникационих мрежа и припадајућих средстава. У оквиру послова унапређења инфраструктуре система за мониторинг до краја 2019. године завршени су радови на 16 локација даљински управљаних контролно-мерних станица, при чему је 11 станица пуштено у оперативни рад. Настављене су активности на проширењу мреже сензора преко којих се обавља континуирано и дуготрајно праћење електромагнетног поља које потиче од електронских комуникационих мрежа и опреме.

 На крају 2019. године је у 11 градова постављено 26 сензора, а посебно је значајно да су сензори постављени на објектима попут вртића, школа и студенских домова. Такође, извршена су мерења и анализа параметара квалитета услуга које мобилни оператори у Републици Србији пружају крајњим корисницима. Мерени су параметри перформанси мобилних мрежа за говорну услугу и услугу преноса података, а резултати мерења су јавно доступни. Током претходне године обављено је и 156 теренских провера рада оператора електронских комуникација.

 РАТЕЛ је у 2019. години наставио да доприноси раду међународне заједнице у циљу унапређења резултата у области превенције и заштите безбедносних ризика у ИКТ системима. Изменама и допунама Закона о информационој безбедности, које су ступиле на снагу у новембру 2019. године, значајно је ојачан положај Националног ЦЕРТ а. Националном ЦЕРТ у Републике Србије, који је у саставу РАТЕЛ а, током 2019. године са територије Републике Србије и међународних ЦЕРТ ова пријављена су укупно 152 инцидента. Током 2019. године РАТЕЛ је закључио још два меморандума о разумевању у области електронских комуникација и поштанских услуга са румунским и турским регулатором. Такође, настављено је са активним учешћем у раду Тела европских регулатора за електронске комуникације а РАТЕЛ је током претходне године био и домаћин више значајних међународних скупова.

 Укупан приход остварен на тржишту електронских комуникација током 2019. године је био око 206 милијарди динара за 4 % више него у 2018. години. У бруто домаћем производу Србије приходи од електронских комуникација су у 2019. години имали удео од 3,8 %. Највећи приход су оствариле услуге мобилних мрежа, затим фиксни и широкопојасни приступ интернету, фиксне мреже и дистрибуција медијских садржаја. Укупне инвестиције у сектору електронских комуникација су износиле 84,2 милијарде динара, дупло више него током 2018. године. Највише је инвестирано у структуру за дистрибуцију медијских садржаја, потом у инвестиције у мобилну телефонију. У сектору поштанских услуга током 2019. године на тржишту је пословало 59 поштанских оператора који су остварили 309 милиона поштанских услуга. Поштанска делатност је остварила приход у 2019. години од око 21 милијарде динара што чини 0,4 % бруто домаћег производа. Највећи раст бележе приходи од комерцијалних услуга највише због пораста услуга даљинске трговине. На крају излагања, директор РАТЕЛ а је навео да је Агенција у 2019. години остварила укупан приход у износу од 2.014.000.000 динара док су расходи били 926 милиона динара. Добит у 2019. години износи 1.087.000.000 динара у буџет Републике Србије је уплаћено 1.082.000.000 динара, а 5.200.000 динара у буџет АП Војводине.

 У дискусији, која је уследила председник Одбора Катарина Ракић је истакла да је Регулаторна агенција за електронске комуникације и поштанске услуге остварила у 2019. години већи приход у односу на претходни период, који је уплатила у буџет Републике Србије. Истовремено је указала на проблем безбедности деце на интернету посебно имајући у виду да деца у све ранијем узрасту почињу да користе дигиталне уређаје и интернет. Рад на едукацији родитеља у том смислу је неопходан да би могли на конструктиван начин да усмеравају децу како да користе дигиталне технологије и како да буду безбедни на интернету. На крају дискусије предложила је да Одбор у наредном периоду одржи јавно слушање на ову тему.

 Директор РАТЕЛ а, је навео да је у оквиру Националог ЦЕРТ а крајем 2019. и почетком 2020. године организована обука локалних самоуправа и да су у плану промотивни филмови на ову тему. Агенција ће у оквиру својих могућности и надлежности доприности безбедности информационих технологија.

Одбор је, једногласно (13 за), одлучио да, на основу члана 237. Пословника Народне скупштине, поднесе Народној скупштини Извештај са Предлогом закључка, којим се прихвата Извештај о раду Регулаторне агенције за електронске комуникације и поштанске услуге за 2019. годину.

 За известиоца Одбора и представника предлагача Предлога закључка на седници Народне скупштине одређенa је Катарина Ракић, председник Одбора.

\*

\* \*

На седници Одбора вођен је тонски запис.

Седница је закључена у 12.30 часова.

СЕКРЕТАР OДБОРА ПРЕДСЕДНИК OДБОРА

 Биљана Илић Катарина Ракић